**ELNYERTÜK A „ZÖLD ÓVODA” CÍMET!**

AFöldművelésügyi Minisztérium és az Emberi Erőforrások Minisztériuma megbízásából a Magyar Mezőgazdasági Múzeum és Könyvtár nyílt pályázatot hirdetett óvodák számára „Zöld Óvoda” cím elnyerésére.

A tavalyi évben adtuk be a pályázatot és büszkén jelenthetjük, hogy sikerült is elnyernünk e rangos címet. (Először pályázók közül Somogy megyében három óvodának volt eredményes a pályázata.)

De hogy is válhat egy intézmény Zöld Óvodává? A 20 pontos Zöld Óvoda kritériumrendszer ad ehhez támpontot. Ezek közé tartozik a helyi óvodai nevelési célok, feladatok megfogalmazása, melyben kiemelten meg kell jelenniük a környezet- és természetvédelem, illetve a helyi adottságok megismerésével kapcsolatos tevékenységeknek.

Ilyen többek között a fák védelme, faápolás, faültetés, madárvédelem, a lakóhely megismerése. Emellett a hétköznapi tevékenységeknek is a környezettudatosság és a helyi sajátosságok figyelembevételével kell megvalósulniuk.

Óvodánk mindig nagy gondot fordított a gyermekek környezet- és egészségtudatos magatartásának, szemléletének alakítására. Kiemelt célunk, hogy az óvodásaink sajátos, életkori sajátosságainak megfelelő élményekre és tapasztalatra építő, azaz tevékenységorientált környezeti nevelésben részesüljenek a mindennapokban, természetben végzett foglalkozások, kirándulások során. Építünk a gyerekek érdeklődésére, nyitottságára, motiváltságukra. Tudjuk, hogy a megfigyelés és az utánzás útján elsajátított környezetkímélő és környezetvédő magatartás korán beépülhet a személyiségükbe. Kiemelt feladatunk, hogy óvodásaink játékos és közvetlen tapasztalatszerzés során ismerjék meg az őket körülvevő világot, fedezzék fel a természet szépségeit, tevékenység közben tanulhassanak. A néphagyományok, népszokások, népi kultúra átadásáért, megismeréséért sokat tesz óvodánk. Ünnepekről, jeles napokról való megemlékezés szintén pedagógiai programunk specifikumai közé tartozik. Az intézmény működését illetően a takarékos energiafelhasználás biztosítására törekszünk. Az óvodaépület helységeinek berendezése segíti a környezetbarát szemléletmód, valamint az egészséges életmód megalapozását. Minden csoportszobának egyéni arculata van, növényekkel, természetsarokban elhelyezett, természet által adott „kincsekkel”.

A gyerekek által használt eszközök, játékok beszerzésénél a természetes anyagokból készült termékeket részesítjük előnyben. Az intézményben biztosított a papír szelektív gyűjtése.

Az újra hasznosítás érdekében, otthon már feleslegessé vált anyagokat gyűjtünk, melyeket felhasználunk mindennapi tevékenységeink során. Projekteket szervezünk a témában, amiben a családok is aktívan részt vesznek.

A környezeti nevelés áthatja az egész óvodai nevelést. Olyan attitűdök és kompetencia területek (kognitív, szociális, személyes, speciális) fejlesztését célozzuk meg, melyek által a gyerekek érzékenyebbé válnak a környezet, a természet és az élővilág iránt. A gyermekek ösztönösen tisztelik a természetet és rácsodálkoznak a sokszínű élővilágra. Segítünk nekik abban, hogy megmaradjon bennük ez a képesség, és felnőtté válva is képesek legyenek harmóniában élni a természettel.

**Miért jó, ha az intézmény Zöld Óvodává válik?**

**Mi haszna van a cím elnyeréséből a szülőknek?**

**Miért jó az itt dolgozóknak?**

**Jár-e valamilyen haszonnal a település, a helyi közösség számára?**

Ezek azok a kérdések, amelyeket minden leendő Zöld Óvoda címet elnyert intézmény legelsőként feltesz (feltett) magában. Mert két dologban mindenki biztos: a cím nem jár anyagi elismeréssel, és villámgyorsan leköti az esetlegesen még meglévő szabad energiákat és erőforrásokat. De túl az anyagiasságon, érdemes kicsit gondosabban szemrevételezni az előnyök körét!

**Ha alaposabban megvizsgáljuk, a Zöld Óvoda címmel járó előnyök a következők:**

* A cím egy államilag garantált minőségjelző, mint a környezeti neveléssel kapcsolatos irányultságáról szóló referencia, elnyerésének hozadéka legelsőként tehát az erkölcsi előny! Versenyelőnyt jelenthet a többi óvodával szemben, vonzerőt a szülők számára.
* A fenntarthatóságra nevelésen túl, segíthet újabb kollégákat, partnereket bevonni a munkába vagy támogatókat keresni egy-egy projekt megvalósításához.
* Óvodánk pozitív példa, iránytű lehet mások számára is. Mindezeken keresztül pedig meghatározza az intézmény arculatát, jövőképét is és a környezettudatos szemlélet erősödése egészen biztos, hogy a (munka)környezet feltételeinek javulásához vezet.
* Ha a nevelőtestület, az intézmény más dolgozói is kihívásként élik meg a feladatot, az segít elszakadni a mindennapi rutintól, és nagyon komoly együtt cselekvéssel is párosul. Az együtt cselekvés viszont a felelősség megosztását, vagyis a felelősségtudat kiszélesedését is magával vonzza.
* A cím hálózati tagságot is biztosít, tagjai leszünk a Zöld Óvodák Hálózatának, intézményünk részese lehet találkozóknak, programoknak, amelyek kínálata segíti a szakmai fejlődést is.
* A szülőkkel párhuzamos partneri kapcsolatra törekszünk. Nagyon fontosnak tartjuk a tájékoztatást, információáramlást. Az egyes programokhoz a szülők saját ötleteikkel is hozzájárulhatnak, vagy maguk is részt vesznek benne.
* Az óvoda Alapítványa és a helyi civil szervezetek is fontos szerepet vállalhatnak ebben a munkában.
* A program segít a pedagógusok, a szülők, a helyi közösségek környezettudatosságának formálásában, a „Zöld Óvodához" tartozó lakóközösségek értékeinek megismerésében, a védelem fontosságának felismerésében.

Büszkék vagyunk az elért eredményre és bízunk abban, hogy munkánk gyümölcseként óvodásaink olyan egészségkultúrával rendelkező, felelősségteljes felnőttekké válnak, akik ismerik, óvják, védik a környezetüket, a környezeti fenntarthatóság szellemiségében élik a mindennapjaikat.

Miklós Andrea Dudás Kornélia

intézményvezető óvónő, pályázati koordinátor